钦定古今图书集成/理学汇编/学行典/第265卷 > 田游岩
## 钦定古今图书集成/理学汇编/学行典/第265卷 > 田游岩

按《唐书隐逸传》：“田游岩，京兆三原人。永徽时，补太学
生。罢归，入太白山。母及妻皆有方外志，与共栖迟山
水间。自蜀历荆楚，爱夷陵青溪，止庐其侧。长史李安
期表其才，召赴京师。行及汝，辞疾入箕山，居许由祠
旁，自号由东邻，频召不出。高宗幸嵩山，遣中书侍郎
薛元超就问其母，赐药物絮帛，帝亲至其门，游岩野”
服出拜，仪止谨朴。帝令左右扶止，谓曰：“先生比佳否？”
答曰：“臣所谓‘泉石膏肓，烟霞痼疾’者。”帝曰：“朕得君，何
异汉获四皓乎？”《薛元超赞》帝曰：“汉欲废嫡立庶，故四
人者为出，岂如陛下亲降岩穴邪？”帝悦，因敕游岩将
家属乘传赴都，拜崇文馆学士。帝营奉天宫，游岩旧
宅直宫左，诏不听毁。天子自书榜其门曰：“隐士田游
岩宅”，进太子洗马。裴炎死，坐素厚善，放还山，蚕衣耕
食，不交当世，惟与韩法昭、宋之问为方外友云。